তেমন কিছুই খান না তিনি, বিরিয়ানি, পোলাও, কোর্মা, কোফতা— কিছুতেই আসক্তি নেই তাঁর। কার্যত, খাওয়া-দাওয়া নিয়ে তেমন কোনও ঝামেলাই নেই উত্তর প্রদেশের মুজফফরনগরের বাসিন্দা নরেশ কুমারের। খিদে পেলেই তিনি মুখে গুঁজে দেন ইলেক্ট্রিকের প্লাগ। আর তার পরে তার সুইচটা অন করে দেন।
হ্যাঁ, ৪২ বছর বয়সি নরেশ কুমার একজান ‘বিদ্যুৎভোজী’। এক সরকারি হাসপাতালের কর্মী নরেশ কুমারের কাজ ময়নাতদন্তের সময়ে ডাক্তারদের সাহায্য করা। কিন্তু নিজের এই বিরল প্রতিভা সম্পর্কে তাঁর কোনও ধারণাই ছিল না। একদিন আচমকাই একটি খোলা তারে তাঁর হাত লেগে যায়। অন্য কেউ হলে যেখানে নক আউট হয়ে যেত, সেখানে নরেশ কুমারের কিছু তো হয়ইনি, উল্টে তিনি বেশ চনমনে বোধ করতে শুরু করেন। তার পর থেকেই শুরু হয় বিদ্যুৎ-ভোজন। প্রথমে কম ও পরে ধাপে ধাপে বেশি ভোল্টে নিজেকে সইয়ে নিতে সমর্থ হন নরেশ কুমার।
ভিডিও দেখুন

সৌজন্য: ‘ক্যাপ টিভি’
 
ইদানীং তিনি এ কথাও বিশ্বাস করতে শুরু করেছেন যে, তাঁর দেহটাই বিদ্যুতে তৈরি। এই কাণ্ডকারখানায় কিন্তু কোনও পারিবারিক অশান্তি ঘটেনি নরেশের। বরং তাঁর স্ত্রী শর্মিষ্ঠা বেশ খুশিই। সর্বভারতীয় সংবাদমাধ্যমে দেওয়া এক সাক্ষাৎকারে শর্মিষ্ঠা জানিয়েছেন, আগে যেখানে দিনে ১২টা চাপাটি খেতেন নরেশ, ইলেক্ট্রিক খাওয়া শুরু করার পরে সেই পরিমাণ রীতিমতো কমে আসে।
এখানেই কাহিনি খতম নয়! নরেশ নিজের শরীরে জমে থাকা বিদ্যুৎ দিয়ে বালবও জ্বালাতে পারেন। মুখে টেস্টার ঠেকালে চমকে ওঠে আলো। এই মুহূর্তে মুজফফরনগরের একজন দ্রষ্টব্য মানুষ হয়ে উঠেছেন নরেশ।